# Uz' Zelandii

**Uz' Zelandii
New Zealand (angl.)
Aotearoa (maori)**|  **Flag**  |  **Valdkundznam**  |
| Pälidn
 | Vellington |
| Eläjiden lugu (2018)
  | 4,545,627 ristitud |
| Pind
 | 267,710 km² |
|  |
| Kel'
 | anglijan, maorin |
| Valdkundan pämez'
  | Karl Koumanz' |
| Päministr
  | Kristofer Lakson |
| Religii
 | hristanuskond |
| Valüt
  | uden zelandijan dollar ($NZ, NZ$) (NZD) |
| Internet-domen
  | .nz, .kiwi |
| Telefonkod
 | +64 |
| Aigvö
 | tal'vel UTC+12, kezal UTC+13 |

**Uz' Zelandii** vai **Uz' Merima** (angl.: *New Zealand* [ˌnjuː ˈziːlənd], maor.: *Aotearoa* [aɔˈtɛaɾɔa]) om sar'hine valdkund Valdmerimaiš. Pälidn om Vellington.

## Istorii

Vn 1947 10. päiväl tal'vkud Uz' Zelandii sai de jure ripmatomut Sures Britanijaspäi.

### Konstitucii

Valdkundan Konstitucii om kogonaine, sil ei ole ezivägid. Konstitucijan formiruind jätktase vspäi 1852 läz jogahižel vodel, jäl'gmäižed ližadused tuliba väghe vl 2018. Nened palad mülüdas Konstitucijha:

* Konstitucine Akt, sen uz' versii om väges vlpäi 1987 ezmäižel päivälpäi.
* Vaitangi-Kožundkirjutez.
* Tobmuden sarakoiden pätandad (parlamentan aktad, radonoigendajan nevondkundan käsköd, käskuzkundoiden pätandad).
* Konstitucižed tradicijad.

Vlpäi 2011 mäneb konstitucižiden dokumentoiden uz' kaclend sädamha ühthišt konstitucišt dokumentad.

## Geografijan andmused

Uden Zelandijan reljefan kart (2010)
Udel Zelandijal ei ole valdkundröunoid madme. Valdkund sijadase 1700 km suvipäivnouzmpolehe Avstralijaspäi kahtel surel sarel, Pohjoine (maor.: *Te Ika-a-Māui*) i Suvine (maor. *Te Waipounamu*), da läz 700 lähižil penil saril. Uden Zelandijan pind om 267 710 km². Tünen valdmeren Tasmanijan meri lainištab Uden Zelandijan päivlaskmaižed randad, mugažo Avstralijan Tasmanijan randad. Tün' valdmeri ičeksaz lainištab Uden Zelandijan päivnouzmaižed randad. Ühthine randanpird om 15 134 km pitte.

Kaikiš korktemb čokkoim om Suvial'piden Aoraki (Kukan)-mägi Suvisarel, 3754 m ü.m.t. kortte.

Lujad manrehkaidused (kuz'..seičeme magnitudanke) oleldas sarištol, jäl'geližed oliba vll 2010, 2011, 2016. Ozonan väll' šoid Antarktidan päl vedab lujetud ul'traruskedsinižennoks sädegoičendannoks, registriruidas tuhid nahkan rakan statjoid joga vodel.

Londuseližed pävarad oma londuseline gaz, kivihil', raudkivend, kuld; toižed varad — letked, mouckivi, kala, mec, gidroenergii.

## Politine sistem

Uden Zelandijan parlamentan pert' (ezimal oiktalpäi) Vellingtonas, vn 2008 reduku
Ohjandusen form om unitarine konstitucine parlamentine tazovaldkund. Valdkundan pämez' om Karl Koumanz' (Suren Britanijan kunigaz), hän paneb radnikusele ičeze ezitajad — jenaral-gubernatorad — videks vodeks. Päministr (angl.: *Prime Minister of New Zealand*, maor.: *Te Pirimia o Aotearoa*) om parlamentan ezipartijan vai koalicijan lider. Ohjastuz pidab vastust parlamentan ühtnijoiden edel.

Parlament (angl.: *Parliament*, maor.: *Pāremata*) om üks'kodine Ezitajiden Kodi (angl.: *House of Representatives*, maor.: *Whare o Raro* «alakodi») 123 ühtnijanke. Kaik rahvaz valičeb valdkundan parlamentad koumeks vodeks. Karl Koumanz'-kunigaz om parlamentan ühtnii mugažo.

Parlamentan ühtnijoiden järgenduseližed valičendad oliba vn 2023 14. päiväl redukud. Sindi Kiro radab jenaral-gubernatoran vn 2021 redukun 21. päiväspäi. Edeline jenaral-gubernator om Patrisija Li «Petsi» Reddi (28. sügüz'ku 2016 — 28. sügüz'ku 2021). Nügüdläine päministr om Kristofer Lakson vn 2023 kül'mkun 27. päiväspäi. Edeližed päministrad oma Kris Hipkins (vn 2023 25. viluku — 27. kül'mku), Džasinda Ardern (26. reduku 2017 — 25. viluku 2023), Bill Ingliš (12. tal'vku 2016 — 26. reduku 2017), Džon Ki (19. kül'mku 2008 — 12. tal'vku 2016).

## Administrativiž-territorialine jagand

   *Kacu kirjutuz: Uden Zelandijan administrativiž-territorialine jagand.*

Administrativižikš Uz' Zelandii jagase kaks'toštkümneks regionnevondkundaks (angl.: *Regional Council*, maor.: *Te Kaunihera a-Rohe*), alajagadas niid 74 territorialižeks ohjandaikundaks (angl.: *Territorial Authorities*): 16 lidnnevondkundad, 57 sijališt nevondkundad da üks' sar'hine nevondkund. Tokelau om Uden Zelandijan üks'jäine rippui territorii.

Valdkund jagase 17 agjaks territorialižikš: ühesa — Pohjoižel sarel, seičeme — Suvisarel, üks' — Čatem-sarištol. Kaks'toštkümne agjoišpäi ohjastadas regionnevondkundoil, nell' — territorialižil ohjandaikundoil. Eriline territorialine ohjandaikund om edahaižil saril ohjastamha — irdterritorijoiden ohjandaikund (angl.: *Area Outside Territorial Authority*).

## Eläjad

Udes Zelandijas elädas udenzelandijalaižed. Vn 2014 heinkus valdkundan ristitišt oli 4,401,916 eläjad. Kaikiš suremb valdkundan ristitišt om nügüd'.

Augotižlibundan mödhe (2018): evropalaižed — 64,1 %, maori — 16,5 %, kitajalaižed — 4,9 %, indijalaižed — 4,7 %, samoalaižed — 3,9 %, tongalaižed — 1,8 %, kukan sariden maori — 1,7 %, anglijalaižed — 1,5 %, filippinalaižed — 1,5 %, udenzelandijalaižed — 1,0 %; sen ližaks toiženke augotižlibundanke — 13,7 %.

Kodikelen mödhe (2018, erased eläjad andoihe enamba mi üks' vastuz): anglijan kel' — 95,4 %, maorin kel' — 4,0 %, samoan kel' — 2,2 %, kitajan kel' — 2,0 %, hindi — 1,5 %, francijan kel' — 1,2 %, jue — 1,1 %, Uden Zelandijan žestkel' — 0,5 %, toižed keled i märhapanendata — 17,2 %.

Religijan mödhe (2018, erased andoihe kaks' vastust): religijatomad — 48,6 %, hristanuskojad — 37,3 % (sidä kesken katolikad 10,1 %, anglikanilaižed 6,8 %, toižed hristanuskojad 20,4 %), induistad — 2,7 %, maorin veroline religii — 1,3 %, islamanuskojad — 1,3 %, buddistad — 1,1 %, toižed uskojad — 1,6 % (sidä kesken judaizm, spiritualizm, bahai i uden lainhen uskondad, Azijan uskondad päiči buddizmas), religijan märhapanendata — 6,1 %.

Uden Zelandijan sured lidnad (enamba 100 tuh. ristituid vl 2006, surembaspäi penembha): Oklend, Kraistčerč, Vellington (pälidn), Gamil'ton, Danidin, Taurang. Vl 2006 kaik oli 16 lidnad da lidnterritorijad enamba mi 30 tuhad eläjidenke. Vl 2001 rahvahanlugemižen mödhe valdkundan läz 86 % ristituid oliba lidnoiden eläjikš, mugažo vl 2020.

## Rahvahanižanduz

Uden Zelandijan ižanduz om šingotadud agrariž-industrialine, rippub maižandusen produkcijan eksportaspäi lujas märas. Vl 2025 valdkundan ezimeletadud nominaline kogosüdäiprodukt linneb 248,67 mlrd. US$ ekvivalentas (52. sija mail'mas; US$46,130 ühtele hengele, 23. sija) vai 298,93 mlrd. US$ tazostadud ostmižmahtusen mödhe (67. sija; US$55,450 ühtele hengele, 36. sija). Ižandusen päsarakod oma maižanduz (kuivatud kerthed, argvoi, saguded, lehmänliha, lambhanliha, fruktad, vinad), alüminiitegesiden sädand, putegesiden i bumagan pästand, sömtegimišt, villan tehmine, turizm, finansižed holitišed (buhgalterii i audit). Finansine voz' zavodiše 1. heinkud ohjastusen i büdžetan täht, 1. sulakud kompanijoiden i fizpersonoiden täht.

Kogosüdäiproduktan palad (vn 2018 andmused): maižanduz 7 %, tegimišt 19 %, holitišiden sfer 65 %. Radnikoiden järgenduz sektoroidme vl 2017: maižanduz 6,6 %, tegimišt 20,7 %, holitišiden sfer 72,7 %.

Vl 2011 valdkundan päeksport oli kuidud maid (14 %), liha (10 %), vin (6 %), kazein (6 %), pumaterialad (6 %); toine eksport — kivivoi (5 %), argvoi (5 %), fruktad (4 %), sagud (3 %), vill (2 %), alüminii (2 %), kuld (2 %). Importan päižed tavarad oma kivivoi, likkuimed, mašinansauvomižen produkcii i mašiništ, elektronik, tekstil', plastmassad. Finansižel vodel 2022/23 import ületi eksportad enamba mi videndeshe. Irdpol'žen torguindan päižed partnörad (finansižel vodel 2022/23) oma Kitai (Uden Zelandijan eksportan 28,2 % i importan 21,6 %), Avstralii (Uden Zelandijan eksportan 12,6 % i importan 10,8 %), Evropan Ühtištusen mad (eksportan 6,4 % i importan 14,7 %), Amerikan Ühtenzoittud Valdkundad (eksportan 11,3 % i importan 9,4 %), Japonii (eksportan 5,7 %), Suvikorei (importan 7,1 %).

## Galerei

* *Government House* («Valdkundaline pert'», koumanz' lugul Vellingtonas, om saudud vll 1908−1910) om Uden Zelandijan jenaral-gubernatoran rezidencijaks, vn 2017 keväz'kun nägu
* «Premjeran pert'» (*Premier House / Te Whare Pirimia*) om Uden Zelandijan päministran oficialižeks rezidencijaks, Vellington, heinku 2015
* Valdkundan ohjastusen pert' (keskuses, *Beehive / Te Whare Mīere*), parlament (oiktalpäi) i *Bowen House* (huralpäi, om ottud kortomha parlamental i ohjastusel), Vellington, keväz'ku 2010
* Valdkundan Ülembaine Käskuzkund (*Supreme Court of New Zealand / Te Kōti Mana Nui*), Vellington, kezaku 2012
* Uden Zelandijan Varoiden bank (keskuzbank, *Reserve Bank of New Zealand, RBNZ / Te Pūtea Matua*), päfater Vellingtonas, viluku 2013
* Uden Zelandijan Nacionaline kirjišt (*National Library of New Zealand / Te Puna Mātauranga o Aotearoa*), päfater Vellingtonas, viluku 2015
* Uden Zelandijan muzei (*Te Papa / Museum of New Zealand / Te Papa Tongarewa*), Vellington, uhoku 2009

## Homaičendad

## Irdkosketused

* Uden Zelandijan parlamentan oficialine sait (*parliament.nz*). (angl.) (Maori)
* Uden Zelandijan ohjastusen oficialine sait (*govt.nz*). (angl.)
* Uden Zelandijan Statistine radnikoičend (*stats.govt.nz*). (angl.)
* Venäman sur'oigenduzkund Udes Zelandijas (*newzealand.mid.ru*). (angl.) (ven.)

|  |  |  |
| --- | --- | --- |
|  | **Valdmerimaiden valdkundad** |  |
| Valdmerimaiden valdkundad Avstralii | Federativižed Mikronezijan Valdkundad | Fidži | Kiribati | Maršalan Sared | Nauru | Palau | Papua — Uz' Gvinei | Samoa | Solomonan Sared | Tong | Tuvalu | Uz' Zelandii | Vanuatu |
|  |